**Drafftio Cynllun**

Gall drafftio eich Cynllun Cynefin gychwyn yn eithaf cynnar yn y broses creu cynllun (gweler y nodiadau *Cyflwyniad* isod er enghraifft) a dylid ei arwain gan rai o aelodau eich tîm a nodir. ([Darganfyddwch fwy am sefydlu tîm Cynllun Cynefin yn nogfen canllaw Cynllun Cynefin Awdurdod Parc Cenedlaethol Bannau Brycheiniog.](http://www.placeplans.org.uk/wp-content/uploads/2018/03/PLACE-PLAN-CASE-STUDY-Brecon-Beacons-Welsh.pdf))

Bydd eich Cynllun Cynefin yn seiliedig ar y materion mae eich tîm Cynllun Cynefin , ynghyd â’r gymuned leol a rhanddalwyr, wedi eu nodi. Bydd y materion a nodir yn hysbysu’r hyn fydd y cynllun yn ei drafod.

Dylai’r cynllun ategu dogfennau statudol cyfredol, megis y Cynllun Datblygu Lleol a’r Cynllun Llesiant. Bydd yn bwysig i ymgysylltu â’ch awdurdod lleol, yn enwedig os mai’r bwriad yw mabwysiadu’r Cynllun Cynefin fel Canllaw Cynllunio Atodol.

Unwaith bydd eich cynllun wedi ei gwblhau bydd yn bwysig i’w ddefnyddio i gyflawni dyheadau ac arwain datblygiad eich cynefin yn y dyfodol. Bydd yn dda i adolygu’r cynllun ar ryw bwynt.

**Amcan Cynllun Cynefin yw:**

* Sefydlu’r materion pwysig ar gyfer eich cymuned.
* Sefydlu dull, yn seiliedig ar dystiolaeth, ynghylch datblygiad eich cynefin yn y dyfodol.
* Mapio fframwaith, trwy Weledigaeth ac Amcanion.
* Galluogi mewnbwn cadarnhaol a rhagweithiol i’r system gynllunio leol, gan gynnig mwy o ddylanwad dros benderfyniadau cynllunio i chi.
* Hysbysu ceisiadau am arian ar gyfer gweithrediadau a phrosiectau a nodir.
* Gwella’r berthynas waith rhyngoch chi a’ch Awdurdod Lleol (ac efallai darparwyr gwasanaethau eraill).

**Gall eich Cynllun Cynefin gynnwys:**

* **Cyflwyniad**:
* Amcan cyffredinol y Cynllun Cynefin ac amlinelliad o’r hyn mae’n ei drafod.
* Gosod pwy ysgrifennodd y cynllun, pam y’i ysgrifennwyd a’i statws (ydy wedi ei fabwysiadu fel Canllaw Cynllunio Atodol?).
* Lleoliad a Chymeriad Allweddol eich cynefin gan ddefnyddio mapiau i enghreifftio pwyntiau allweddol.
* Cyd-destun cynllunio.
* **Gweledigaeth**: Datganiad byr am ddyheadau eich cymuned ynghylch y dyfodol:
	+ Byddwch yn gryno ac yn benodol yn lleol.
	+ Gall ddelio â sut bydd yr ardal ymhen 5, 10 neu 15 blynedd.
	+ Meddyliwch am gynnwys pa gyfleusterau fydd eu hangen a sut beth bydd byw a gweithio yno.
	+ Dylai fod yn uchelgeisiol ond wedi ei lunio’n union yn eich cynefin chi.

**Esiampl: Cynllun Tref Yr Wyddgrug GWELEDIGAETH 2017–2030**

*“Erbyn y flwyddyn 2025, bydd Yr Wyddgrug yn ysgogydd economaidd ar gyfer Gogledd Ddwyrain Cymru ac yn fan sy’n rhaid i ymwelwyr i’r ardal ymweld.*

*Bydd y gymuned leol, eu teuluoedd, ffrindiau a thwristiaid yn gallu mwynhau’r buddion a gynigir gan dreftadaeth y Dref a’r asedion naturiol ac economaidd.*

*Cefnogir hyn gan y profiad o siopa a gynigir gan amrediad o fanwerthu sy’n canolbwyntio ar y cwsmer, twristiaeth a busnesau proffesiynol llwyddiannus yn creu cyfoeth a chyfleoedd am swyddi newydd”*

* **Ymgynghoriad**: Sut ydych chi wedi datblygu’ch cynllun gydag ymrwymiad gwirioneddol cymaint o bobl leol a rhanddalwyr perthnasol â phosibl.
* **Materion:** Rhestro’r materion allweddol a nodir yn y broses creu cynllun.
* **Themâu allweddol ac Amcanion:** Gwahanu gwahanol agweddau eich cynllun i themâu ac yna eu rhannu i amcanion penodol i wneud y materion a nodwyd yn well. Bydd yr amcanion ar gyfer eich cynllun yn helpu gwireddu eich gweledigaeth. Datganiadau bwriad eang.
* **Canllaw a Phrosiectau**: Dyma’r brif ran. Gellir cael adran i bob thema (neu gellir cael un thema yn unig!) yn esbonio rhai o’r egwyddorion tu ôl i bob thema; bydd y pwyntiau canllaw manwl a’r prosiectau yn gosod, mewn termau ymarferol, sut y cyflawnir amcanion y cynllun.
* Dolenni yn ôl i ddangos sut mae eich canllaw a’ch prosiectau’n cysylltu â pholisïau yn y **Cynllun Llesiant** a’r **Cynllun Datblygu Lleol**.

Ac mae angen cael ymchwil da ar ffurf **Tystiolaeth** gref ac amserol. Gweler y Pecyn Cymorth Casglu Tystiolaeth (<http://www.placeplans.org.uk/wp-content/uploads/2018/03/TOOLKIT-Evidence-Collection-Welsh.pdf>) am fwy o wybodaeth.

Ac yn fwyaf pwysig, gan fod pob cymuned a phob cynefin yn wahanol, chi sy’n penderfynu’r hyn sydd yn eich cynllun chi a pha mor hir fydd. I gymuned wledig fach gallai fod yn 10 tudalen, i dref fawr efallai byddai’n 40 tudalen. Byddwch cystal â thrafod hyn gyda’ch Awdurdod Lleol ond mae’r penderfyniad terfynol ar hyn oll yn perthyn i .... **chi**.